GA Iris Oifigiúil an Aontais Eorpaigh C NaN/1

SEASAMH (AE) Uimh. 13/2011 ÓN gCOMHAIRLE AR AN gCÉAD LÉAMH

d'fhonn go nglacfaí Rialachán ó Pharlaimint na hEorpa agus ón gComhairle maidir le forálacha áirithe i ndáil le hiascaireacht i limistéar Chomhaontú an CGIM (an Coimisiún Ginearálta um Iascach Meánmhara) lena leasaítear Rialachán (CE) Uimh. 1967/2006 ón gComhairle maidir le bearta bainistithe do shaothrú inbhuanaithe acmhainní iascaigh sa Mheánmhuir

Arna ghlacadh ag an gComhairle an 20 Deireadh Fómhair 2011

2011/C 345 E/01

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) D'aontaigh an Comhphobal Eorpach don Chomhaontú um bunú an Choimisiúin Ghinearálta um Iascach Meánmhara (‘Comhaontú an CGIM’) de bhun Chinneadh 98/416/CE ón gComhairle an 16 Meitheamh 1998 maidir le haontachas an Chomhphobail Eorpaigh leis an gCoimisiún Ginearálta um Iascach Meánmhara (3) (‘CGIM’).

(2) Le Comhaontú an CGIM, soláthraítear creat iomchuí don chomhar iltaobhach chun forbairt, caomhnú, bainistiú réasúnach agus scothúsáid acmhainní muirí beo sa Mheánmhuir agus sa Mhuir Dhubh a chur chun cinn ar leibhéil a meastar ina leith go bhfuil siad inbhuanaithe agus go bhfuil riosca íseal ann maidir leo go gclisfidh siad.

(3) Tá an tAontas Eorpach, chomh maith leis an mBulgáir, leis an nGréig, leis an Spáinn, leis an bhFhrainc, leis an Iodáil, leis an gCipir, le Málta, leis an Rómáin agus leis an tSlóvéin, ina bpáirtithe conarthacha sa CGIM.

(4) Maidir leis na moltaí arna nglacadh ag an CGIM, tá siad ina gceangal ar a pháirtithe conarthacha. Ós rud é gur páirtí conarthach i gComhaontú an CGIM é an tAontas, tá na moltaí seo ina gceangal ar an Aontas agus ba cheart, dá bhrí sin, iad a chur chun feidhme i ndlí Aontais mura a bhfuil a inneachar á chumhdach leis an dlí sin cheana féin.

(5) Ag a Seisiún Bliantúil sna blianta 2005, 2006, 2007 agus 2008, ghlac an CGIM roinnt moltaí agus rún i ndáil le hiascaigh áirithe i Limistéar Chomhaontú an CGIM, agus rinneadh na moltaí agus na rúin sin a chur chun feidhme go sealadach i ndlí Aontais leis na Rialacháin bhliantúla ar dheiseanna iascaireachta nó, i gcás moltaí 2005/1 agus moltaí 2005/2 ón CGIM, le hAirteagal 4(3) agus le hAirteagal 24 de Rialachán (CE) Uimh. 1967/2006 (4).

(6) Ar mhaithe le soiléire, le simpliú agus le cinnteacht dhlithiúil, agus ós rud é, go bhfuil gá le hionstraim bhuan dhlíthiúil a bheith ann de bharr cineál buan na moltaí chun iad a chur chun feidhme i ndlí Aontais, is iomchuí go ndéantar na moltaí sin a chur chun feidhme le gníomh reachtach aonair ar féidir moltaí amach anseo a chur leis i bhfoirm leasuithe ar an ngníomh sin.

(7) Tá feidhm ag moltaí an CGIM maidir le limistéar iomlán Chomhaontú an CGIM, is é sin an Mheánmhuir agus an Mhuir Dhubh agus a n-uiscí conáscacha, mar a shainmhínítear sa bhrollach a ghabhann le Comhaontú an CGIM agus, dá bhrí sin, ar mhaithe le soiléire agus le cinnteacht dhlíthiúil, ba cheart iad a chur chun feidhme i Rialachán aonair ar leithligh seachas trí leasuithe ar Rialachán (CE) Uimh.1967/2006 lena gcumhdaítear an Mheánmhuir agus an Mheánmhuir amháin.

(8) Maidir le forálacha áirithe atá i Rialachán (CE) Uimh. 1967/2006, ba cheart go mbeadh feidhm acu ní hamháin maidir leis an Meánmhuir ach maidir le limistéar iomlán Chomaontú an CGIM. Ba cheart, dá bhrí sin, na forálacha sin a scriosadh ó Rialachán (CE) Uimh. 1967/2006 agus a chur san áireamh sa Rialachán seo. De bhreis air sin, ba cheart forálacha áirithe a bhaineann le méid íosta mhogaill agus atá leagtha síos sa Rialachán sin a shoiléiriú tuilleadh.

(9) Tá ‘na limistéir shrianta iascaigh’ a bunaíodh le moltaí an CGIM do bhearta bainistíochta spáis comhionann leis 'na limistéir chosanta iascaireachta' a úsáidtear i Rialachán (CE) Uimh. 1967/2006.

(10) Ag a sheisiún bliantúil an 23-27 Márta 2009, rinne an CGIM, ar bhonn comhairle eolaíche ón gCoiste Comhairleach Eolaíoch (‘CCE’), ar comhairle í a leagtar amach i dtuarascáil a aonú seisiún déag (Tuarascáil uimh. 890 ó EBT ), moladh a ghlacadh maidir le limistéar srianta iascaigh a bhunú i Murascaill an Leoin. Is iomchuí go gcuirfear an beart seo chun feidhme trí chóras bainistithe iarrachta iascaireachta.

(11) In iascaigh mheasctha na Meánmhara, ní féidir ligean do roghnaíocht roinnt trealaimh iascaireachta dul thar leibhéal áirithe. Chomh maith le rialú agus teorannú foriomlán ar iarracht iascaireachta, is den bhuntábhacht é teorainn a chur leis an iarracht iascaireachta i limistéir ina mbailíonn iasc fásta de chuid stoc tábhachtach chun a áirithiú go bhfuil an riosca atá ann maidir le bac ar atáirgeadh an éisc sin sách íseal chun saothrú inbhuanaithe na stoc sin a cheadú. Is inmholta, dá bhrí sin, i leith an limistéir a scrúdaigh an CCE, an iarracht iascaireachta a theorannú ar dtús do na leibhéil a bhí ann roimhe seo agus, ansin, gan aon mhéadú ar an leibhéal sin a cheadú.

(12) Maidir leis an gcomhairle ar a mbunaítear na bearta bainistíochta, ba cheart go mbeadh sise bunaithe ar úsáid eolaíoch na sonraí ábhartha maidir le hacmhainneacht agus gníomhaíocht na gcabhlach, maidir le stádas bitheolaíoch acmhainní a shaothraítear agus maidir le staid shóisialta agus eacnamaíoch iascach. Is gá na sonraí sin a bhailiú agus a thíolacadh in am le go mbeidh fochomhlachtaí an CGIM in ann a gcomhairle a ullmhú.

(13) Ag a Sheisiún Bliantúil sa bhliain 2008 ghlac an CGIM moladh maidir le scéim réigiúnach de bhearta ar thaobh stát an chalafoirt chun iascaireacht Neamhdhleathach, Neamhthuairiscithe agus Neamhrialáilte (‘iascaireacht NNN’) a chomhrac i Limistéar an CGIM. Cé go gcumhdaítear inneachar an mholta sin i gcoitinne le Rialachán (CE) Uimh. 1005/2008 ón gComhairle an 29 Meán Fómhair 2008 lena mbunaítear córas Comhphobail chun iascaireacht neamhdhleathach, neamhthuairiscthe agus neamhrialáilte a chosc, a dhíspreagadh agus a dhíothú (5), agus go bhfuil an Rialachán sin i i bhfeidhm ón 1 Eanáir 2010, tá roinnt codanna de ann dá ainneoin sin, amhail minicíocht, cumhdach agus nós imeachta na gcigireachtaí calafoirt, ar codanna iad ar gá tagairt a dhéanamh dóibh sa Rialachán seo chun na codanna sin a chur in oiriúint do shaintréithe ar leith limistéar Chomhaontú an CGIM.

(14) Ba cheart go dtabharfaí cumhachtaí cur chun feidhme don Choimisiún chun coinníollacha comhionanna a áirithiú do chur chun feidhme fhorálacha an Rialacháin seo maidir le formáid agus le tarchur na nithe seo a leanas: an tuarascáil ar ghníomhaíochtaí iascaireachta a dhéantar i limistéir shrianta iascaigh; iarratais ar laethanta atá á dtabhairt ar aghaidh mar gheall ar dhrochaimsir sa tréimhse choiscthe d'iascaigh dorád agus an tuarascáil ar an tabhairt ar aghaidh sin; an tuarascáil i gcomhthéacs bailiú sonraí ar iascaigh dorád; faisnéis a bhaineann le húsáid íosmhéid mogalra i gcomhair eangacha a úsáidtear do ghníomhaíochtaí trálaeireachta lena saothraítear stoic grinnill sa Mhuir Dhubh; agus sonraí ar mhaitrísí staitistiúla; agus maidir le comhar agus le malartú faisnéise le Rúnaí Feidhmiúcháin an CGIM. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag Ballstáit ar fheidhmiú cumhachtaí cur chun feidhme ag an gCoimisiún (6).

(15) Chun a áirithiú go leanfaidh an tAontas lena oibleagáidí a chomhlíonadh faoin gComhaontú CGIM, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean don Choimisiún i ndáil le leasuithe a chur chun feidhme i ndlí Aontais, ar leasuithe iad ar ina leith a bhfuil an Aontas faoi cheangal is leasuithe ar bhearta reatha CGIM ar bearta iad atá curtha chun feidhme cheana féin i ndlí Aontais agus a bhaineann le faisnéis ar mhéid íosta mhogaill sa Mhuir Dhubh a sholáthar do Rúnaí Feidhmiúcháin an CGIM; le tarchur liosta na soithí údaraithe chuig Rúnaí Feidhmiúcháin an CGIM chun críche Chlár an CGIM; le bearta stát an chalafoirt; le comhar, faisnéis agus tuairisciú; le tábla, léarscáil agus comhordanáidí geografacha Fho-Limistéir Gheografacha an CGIM; le nósanna imeachta cigireachta stát an chalafoirt maidir le soithí; agus maitrisí staitisticiúla CGIM. Tá sé tábhachtach, go háirithe, go ndéanfaidh an Coimisiún comhairliúcháin iomchuí a chur i gcrích le linn a chuid oibre ullmhúcháin, lena n-áirítear ar leibhéal na saineolaithe. Ba cheart don Choimisiún a áirithiú, nuair atá gníomhartha tarmligthe á n-ullmhú agus á dtarraingt suas aige, go ndéanfar na doiciméid ábhartha a tharchur chuig Parlaimint na hEorpa agus chuig an gComhairle go comhuaineach, go tráthúil agus go hiomchuí,

TAR ÉIS AN RIALACHÁN SEO A GHLACADH:

TEIDEAL I

FORÁLACHA GINEARÁLTA

Airteagal 1

Ábhar

Leis an Rialachán seo, leagtar síos na rialacha trína ndéanfaidh an tAontas na bearta um chaomhnú, um bainistíocht, um shaothrú, um fhaireachán, um margaíocht agus um fhorfheidhmiú a chur i bhfeidhm do tháirgí iascaigh agus do tháirgí an dobharshaothraithe, ar bearta íad arna mbunú ag an gCoimisiún Ginearálta um Iascaigh Mheánmhara (‘CGIM’).

Airteagal 2

Raon Feidhme

1. Tá feidhm ag an Rialachán seo maidir leis an iascaireacht tráchtála agus na gníomhaíochtaí dobharshaothraithe ar fad arna gcur i gcrích ag soithí iascaireachta AE agus ag náisiúnaithe Ballstát i limistéar Chomhaontú an CGIM.

Beidh feidhm aige gan dochar do Rialachán (CE) Uimh. 1967/2006.

2. De mhaolú ar mhír 1, ní bheidh feidhm ag an Rialachán seo maidir le hoibríochtaí iascaireachta a chuirtear i gcrích chun críocha imscrúduithe eolaíocha amháin agus, a dhéantar le cead agus faoi údarás an Bhallstáit a bhfuil a bhratach ar foluain ag an soitheach agus faoina bhfuil an Coimisiún agus na Ballstáit a bhfuil an taighde á dhéanamh ina n-uiscí curtha ar an eolas roimh ré. Déanfaidh Ballstáit a bhfuil oibríochtaí iascaireachta á gcur i gcrích acu chun críche imscrúduithe eolaíocha an Coimisiún, na Ballstáit a bhfuil an taighde á dhéanamh ina n-uiscí agus an Coiste Eolaíoch, Teicniúil agus Eacnamaíoch d'Iascaigh a chur ar an eolas maidir le gach gabháil éisc a dhéantar mar chuid de na hoibríochtaí iascaireachta sin.

Airteagal 3

Sainmhínithe

Chun críocha an Rialacháin seo, beidh feidhm ag na sainmhínithe seo a leanas, chomh maith leis na sainmhínithe a leagtar síos in Airteagal 3 de Rialachán (CE) Uimh. 2371/2002 ón gComhairle an 20 Nollaig 2002 maidir leis na hacmhainní iascaigh a chaomhnú agus a shaothrú go hinbhuanaithe faoin gComhbheartas Iascaigh (7) agus in Airteagal 2 de Rialachán (CE) Uimh. 1967/2006:

(a) ciallaíonn ‘limistéar Chomhaontú an CGIM’ an Mheánmhuir agus an Mhuir Dhubh agus uiscí conáscacha, de réir mar a thuairiscítear i gComhaontú an CGIM;

(b) ciallaíonn ‘iarracht iascaireachta’ an toradh a fhaightear tar éis acmhainneacht soithigh iascaireachta, arna sloinneadh in kW nó in GT (olltonnáiste), a iolrú faoin ngníomhaíocht arna shloinneadh i líon na laethanta a chaitear ar muir:

(c) ciallaíonn ‘lá ar muir’ aon lá féilire ar lá é nach bhfuil an soitheach sa chalafort lena linn, gan spleáchas don mhéid ama i gcaitheamh an lae sin ar lena linn atá an soitheach sin i láthair i limistéar;"

(d) ciallaíonn ‘uimhir Chlár Cabhlaigh an AE’ uimhir Chlár Cabhlaigh an Chomhphobail arna sainmhíniú in Iarscríbhinn I a ghabhann le Rialachán (CE) Uimh 26/2004 ón gCoimisiún an 30 Nollaig 2003 maidir le clár cabhlaigh iascaireachta an Chomhphobail (8).

TEIDEAL II

BEARTA TEICNIÚLA

CAIBIDIL I

Limistéir Shrianta Iascaigh

Roinn I

An limistéar srianta iascaigh i Murascaill an Leoin

Airteagal 4

Limistéar srianta iascaigh a bhunú

Bunaítear limistéar srianta iascaigh i Murascaill an Leoin oirthearach, atá crioslaithe le línte a cheanglaíonn na comhordanáidí geografacha seo a leanas le chéile:

— 42°40′ ó Thuaidh, 4°20′ Soir

— 42°40′ ó Thuaidh, 5°00′ Soir

— 43°00′ ó Thuaidh, 4°20′ Soir

— 43°00′ ó Thuaidh, 5°00′ Soir

Airteagal 5

An Iarracht Iascaireachta

I gcás na stoc grinnill, ní rachaidh an iarracht iascaireachta do shoithí a úsáideann líonta tarraingthe, línte fada grinnill agus línte láir-uisce grinnill agus líonta grinneall-socraithe sa limistéar srianta iascaigh dá dtagraítear in Airteagal 4 thar an leibhéal iarrachta iascaireachta a chuir gach Ballstát i bhfeidhm sa limistéar sin sa bhliain 2008.

Airteagal 6

Nós iascaireachta

Tráth nach déanaí ná … (9), déanfaidh Ballstáit liosta de na soithí a raibh bratach an Bhallstáit ábhartha ar foluain acu agus a raibh nós aige le linn na bliana 2008 maidir le hiascaireacht sa limistéar dá dtagraítear in Airteagal 4 agus maidir le hiascaireacht i bhFolimistéar Geografach 7 den CGIM de réir mar a shainmhínitear in Iarscríbhinn I é a thíolacadh don Choimisiún i bhformáid leictreonach. Áireofar sa liosta sin ainm an tsoithigh, a uimhir Cláir Cabhlaigh AE, an tréimhse ar lena linn a údaraíodh don soitheach iascaireacht a dhéanamh sa limistéar dá dtagraítear in Airteagal 4 agus líon na laethanta a chaith gach soitheach i bhFolimistéar Geografach 7 sa bhliain 2008 agus, go sonrach, sa limistéar dá dtagraítear in Airteagal 4.

Airteagal 7

Soithí údaraithe

1. Maidir le soithí atá údaraithe chun iascaireacht a dhéanamh sa limistéar dá dtagraítear in Airteagal 4, eiseoidh a mBallstát údarú iascaireachta dóibh i gcomhréir le hAirteagal 7 de Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú (10).

2. Maidir le soithí iascaireachta nach bhfuil taifid acu ar iascaireacht a rinneadh sa limistéar dá dtagraítear in Airteagal 4 ar iascaireacht é a rinneadh roimh an 31 Nollaig 2008, ní údarófar dóibh tosú ag iascaireacht sa limistéar sin.

3. Déanfaidh Ballstáit, tráth nach déanaí ná … (11), an reachtaíocht náisiúnta a bhí i bhfeidhm an 31 Nollaig 2008 maidir leis an méid seo a leanas a chur in iúl don Choimisiún:

(a) an líon uasta uaireanta an chloig in aghaidh an lae ar lena linn a cheadaítear do shoitheach gabháil do ghníomhaíocht iascaireachta,

(b) an líon uasta laethanta in aghaidh na seachtaine ar lena linn a cheadaítear do shoitheach fanacht ar muir agus a bheith as láthair ón gcalafort, agus

(c) na tráthanna éigeantacha maidir le soithí iascaireachta d'imeacht óna gcalafort cláraithe agus d'fhilleadh ar a gcalafort cláraithe.

Airteagal 8

Gnáthóga íogaire a chosaint

Áiritheoidh Ballstáit go gcosnófar an limistéar dá dtagraítear in Airteagal 4 ar thionchair aon ghníomhaíochta daonna eile lena ndéanfaí caomhnú na ngnéithe sin, lena ndéantar an limistéar a shaintréithriú mar limistéar ina mbailíonn éisc sceitheacha, a chur i mbaol.

Airteagal 9

Faisnéis

Roimh an 1 Feabhra gach bliain, tíolacfaidh Ballstáit tuarascáil don Choimisiún i bhformáid leictreonach maidir leis na gníomhaíochtaí iascaireachta arna ndéanamh sa limistéar dá dtagraítear in Airteagal 4.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáid agus tarchur na tuarascála ar ghníomhaíochtaí iascaireachta den sórt sin. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

Roinn II

Limistéir shrianta iascaigh chun gnáthóga íogaire domhainfharraige a chosaint

Airteagal 10

Limistéir shrianta iascaigh a bhunú

Beidh toirmeasc ar iascaireacht le dreidirí tarraingthe agus le heangacha tráil ghrinnill sna limistéir seo a leanas:

(a) Limistéar srianta iascaigh domhainfharraige ‘Sceir Lophelia amach ó Capo Santa Maria di Leuca’ atá crioslaithe le línte a cheanglaíonn na comhordanáidí seo a leanas le chéile: — 39° 27.72′ ó Thuaidh, 18° 10.74′ Soir — 39° 27.80′ ó Thuaidh, 18° 26.68′ Soir — 39° 11.16′ ó Thuaidh, 18° 32.58′ Soir — 39° 11.16′ ó Thuaidh, 18° 04.28′ Soir;

(b) Limistéar srianta iascaigh domhainfharraige ‘púscadh hidreacarbóin fhuar i limistéar deilte na Níle’ atá crioslaithe le línte a cheanglaíonn na comhordanáidí seo a leanas le chéile: — 31° 30.00′ ó Thuaidh, 33° 10.00′ Soir — 31° 30.00′ ó Thuaidh, 34° 00.00′ Soir — 32° 00.00′ ó Thuaidh, 34° 00.00′ Soir — 32° 00.00′ ó Thuaidh, 33° 10.00′ Soir;

(c) Limistéar srianta iascaigh domhainfharraige ‘Tulán Grinnill Eratosthenes’ atá crioslaithe le línte a cheanglaíonn na comhordanáidí seo a leanas le chéile: — 33° 00.00′ ó Thuaidh, 32° 00.00′ Soir — 33° 00.00′ ó Thuaidh, 33° 00.00′ Soir — 34° 00.00′ ó Thuaidh, 33° 00.00′ Soir — 34° 00.00′ ó Thuaidh, 32° 00.00′ Soir.

Airteagal 11

Gnáthóga íogaire a chosaint

Áiritheoidh Ballstáit go n-iarrfar ar a gcuid údarás inniúil na gnáthóga íogaire domhainfharraige sna limistéir dá dtagraítear in Airteagal 10 a chosaint, go háirithe, ar thionchar aon ghníomhaíochta eile lena gcuirfí caomhnú na ngnéithe sin, lena ndéantar na gnáthóga sin a shaintréithriú, i mbaol.

CAIBIDIL II

Séasúr coiscthe a bhunú d'iascaigh dorád ina n-úsáidtear feistí um éisc a bhailiú

Airteagal 12

Séasúr coiscthe

1. Beidh toirmeasc ar iascaigh dorád coiteann (Coryphaena hippurus) ina n-úsáidtear feistí um bhailiú éisc (‘FADanna’) ón 1 Eanáir go dtí an 14 Lúnasa gach bliain.

2. De mhaolú ar mhír 1, más féidir le Ballstát a léiriú nach raibh na soithí a bhfuil a bhratach ar foluain acu in ann leas a bhaint as a ngnáthlaethanta iascaireachta, de bharr drochaimsire, féadfaidh an Ballstát sin na laethanta a chaill a chuid soithí in iascaigh FAD a thabhairt ar aghaidh go dtí an 31 Eanáir den bhliain ina dhiaidh sin. Sa chás sin, déanfaidh Ballstáit, roimh dheireadh na bliana, iarratas a thíolacadh don Choimisiún i leith líon na laethanta a bheidh le tabhairt ar aghaidh.

3. Beidh feidhm ag mír 1 agus ag mír 2 freisin sa chrios bainistíochta dá dtagraítear in Airteagal 26(1) de Rialachán (CE) Uimh 1967/2006.

4. Beidh an fhaisnéis seo a leanas san iarratas dá dtagraítear i mír 2:

(a) tuarascáil ina bhfuil na mionsonraí maidir le scor de na gníomhaíochtaí iascaireachta i dtrácht, lena n-áirítear faisnéis mheitéareolaíoch iomchuí mar thacaíocht;

(b) ainm an tsoithigh agus a uimhir Cláir Cabhlaigh AE.

5. Déanfaidh an Coimisiún cinneadh maidir leis na hiarratais den chineál dá dtagraítear i mír 2 laistigh de shé seachtaine ón dáta a bhfaighfear an t-iarratas agus cuirfidh sé an Ballstát ar an eolas i scríbhinn faoin gcinneadh sin.

6. Cuirfidh an Coimisiún Rúnaí Feidhmiúcháin an CGIM ar an eolas faoi chinntí a dhéantar de bhun mhír 5. Roimh an 1 Samhain gach bliain, seolfaidh Ballstáit tuarascáil chuig an gCoimisiún maidir le laethanta arna dtabhairt ar aghaidh ar laethanta iad a cailleadh an bhliain roimhe sin, de réir mar a thagraítear dó sin i mír 2.

7. Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáid agus tarchur na n-iarratas dá dtagraítear i mír 4 agus na tuarascála ar an tabhairt ar aghaidh dá dtagraítear i mír 6. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

Airteagal 13

Údaruithe iascaireachta

I gcomhréir le hAirteagal 7 de Rialachán (CE) Uimh. 1224/2009, deonófar údarú iascaireachta do shoithí iascaireachta atá údaraithe páirt a ghlacadh san iascach dorád coiteann agus áireofar na soithí sin ar liosta ina mbeidh ainm an tsoithigh agus a uimhir i gClár Cabhlaigh an AE, ar mionsonraí iad sin a sholáthróidh an Ballstát lena mbaineann don Choimisiún. Ceanglófar ar shoithí ar lú a bhfad foriomlán ná 10 méadar údarú iascaireachta a bheith acu.

Beidh feidhm ag an gceanglas seo freisin maidir leis an gcrios bainistíochta dá dtagraítear in Airteagal 26(1) de Rialachán (CE) Uimh. 1967/2006.

Airteagal 14

Sonraí a bhailiú

1. Gan dochar do Rialachán (CE) Uimh. 199/2008 ón gComhairle an 25 Feabhra 2008 maidir le bunú creata Comhphobail chun sonraí in earnáil an iascaigh a bhailiú, a bhainistiú agus a úsáid agus le haghaidh tacaíochta do chomhairle eolaíochta maidir leis an gComhbheartas Iascaigh (12), déanfaidh Ballstáit córas iomchuí bailithe agus próiseála sonraí a chur ar bun maidir le sonraí gabhálacha iascaigh agus sonraí iarrachta iascaireachta.

2. Faoin 15 Eanáir gach bliain, tabharfaidh Ballstáit tuarascáil don Choimisiún maidir le líon na soithí a bhaineann leis an iascach, mar aon leis an gcur i dtír iomlán agus trasloingsithe iomlána na ndorád coiteann arna ndéanamh an bhliain roimhe sin ag na soithí iascaireachta a bhfuil a mbratach ar foluain acu, i ngach Folimistéar Geografach de limistéar Chomhaontú an CGIM, de réir mar a leagtar amach in Iarscríbhinn I.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáid agus tarchur na dtuarascálacha sin. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

3. Déanfaidh an Coimisiún an fhaisnéis a fhaightear ó na Ballstáit a chur ar aghaidh chuig Rúnaí Feidhmiúcháin an CGIM.

CAIBIDIL III

Trealamh iascaireachta

Airteagal 15

Méid íosta mhogaill sa Mhuir Dhubh

1. 40 mm a bheidh mar mhéid íosta mhogaill le haghaidh eangacha a úsáidtear do ghníomhaíochtaí trálaeireachta lena saothraítear stoic ghrinnill sa Mhuir Dhubh. Ní úsáidfear painéil líontóireachta ar lú ná 40 mm méid bhéal an mhogaill atá iontu ná ní choimeádfar ar bord iad.

2. Roimh an 1 Feabhra 2012 déanfar eangach cearnógmhogallach 40 mm in ionad na líonta dá dtagraítear i mír 1 ag ceann na dtrosc nó, arna iarraidh sin go cuí-mhínithe d'úinéir na loinge, cuirfear eangach diamantmhogallach 50mm ag ceann na dtrosc le roghnaíocht aitheanta ó thaobh méide de arb ionann í nó arb mó í ná roghnaíocht eangacha cearnógmhogallach 40mm.

3. Maidir le Ballstáit a mbíonn gníomhaíochtaí trálaeireachta á ndéanamh ag a soithí iascaireachta lena saothraítear stoic ghrinnill sa Mhuir Dhubh, tíolacfaidh siad don Choimisiún, den chéad uair tráth nach déanaí ná … (13) agus gach sé mhí ina dhiaidh sin, liosta de na soithí iascaireachta a dhéanann gníomaíochtaí den sórt sin sa Mhuir Dhubh agus a bhfuil eangach chearnógmhogallach 40 mm ar a laghad ag ceann na dtrosc acu, sin nó eangacha dhiamantmhogallacha de 50mm ar a laghad, soithí iascaireachta, mar aon leis an gcéatadán is ionann soithí den sórt sin as an gcabhlach náisiúnta iomlán tráil ghrinnill.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir leis an bhfaisnéis dá dtagraítear sa mhír seo a fhormáidiú agus a tharchur. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

4. Cuirfidh an Coimisiún an fhaisnéis dá dtagraítear i mír 2 ar aghaidh chuig Rúnaí Feidhmiúcháin an CGIM.

Airteagal 16

Dreidirí arna dtarraingt agus iascaigh tráil a úsáid

Beidh cosc ar dhreidirí arna dtarraingt agus ar iascaigh tráil a úsáid ag diomhneachtaí níos doimhne ná 1 000 m.

TEIDEAL III

BEARTA RIALAITHE

CAIBIDIL I

Clár soithí

Airteagal 17

Clár soithí údaraithe

1. Roimh an 1 Nollaig de gach bliain cuirfidh gach Ballstát chuig an gCoimisiún, tríd an ngnáthmheán próiseála sonraí, liosta nuashonraithe de na soithí ar mó ná 15 méadar a bhfad foriomlán a bhfuil a bhratach ar foluain acu agus ar soithí iad atá cláraithe ina chríoch atá údaraithe ag an mBallstát sin chun iascaireachta i limistéar Comhaontaithe an CGIM, trí údarú iascaireachta a eisiúint.

2. Áireofar sa liosta a léirítear i mír 1 an fhaisnéis seo a leanas:

(a) uimhir Chláir Cabhlaigh an AE den soitheach agus a mharcáil sheachtrach mar a shainmhínítear in Iarscríbhinn I iad is Iarscríbhinn a ghabhann le Rialachán (CE) Uimh 26/2004 ón gComhairle;

(b) an tréimhse ar lena linn a údaraítear iascaireacht agus/nó trasloingsithe;

(c) an trealamh iascaireachta a úsáidtear.

3. Cuirfidh an Coimisiún an liosta nuashonraithe chuig Rúnaí Feidhmiúcháin an CGIM faoin 1 Eanáir de gach bliain i dtreo is go bhféadfar na soithí lena mbaineann a chur ar chlár an CGIM na soithí ar mó ná 15 a bhfad foriomlán atá údaraithe chun iascaireachta i limistéar Comhaontaithe an CGIM (‘clár an CGIM’).

4. Aon athrú a dhéanfar ar an liosta dá dtagraítear i mír 1, cuirfear in iúl don Choimisiún é chun a tharchurtha chuig Rúnaí Feidhmiúchán an CGIM, tríd an ngnáthmheán próiseála sonraí, 10 lá oibre ar a laghad sula dtosnaíonn an soitheach gníomhaíocht iascaireachta i limistéar Comhaontaithe an CGIM.

5. Soithí iascaireachta AE ar mó ná 15 méadar a bhfad foriomlán nach bhfuil curtha ar an liosta dá dtagraítear i mír 1, ní ghabhfaidh siad aon chineál éisc nó sliogéisc, ní choimeádfaidh siad aon chineál éisc nó sliogéisc ar bord, ná ní dhéanfaidh siad iad a thrasloingsiú nó a thabhairt i dtír laistigh de limistéar Comhaontaithe an CGIM.

6. Glacfaidh Ballstáit na bearta is gá chun a áirithiú:

(a) nach n-údarófar ach soithí a bhfuil bratach an Bhallstáit ábhartha ar foluain acu agus atá ar áireamh sa liosta dá dtagraítear i mír 1 agus a bhfuil údarú iascaireachta ar bord acu arna eisiúint ag an mBallstát ábhartha, agus na soithí sin amháin, faoi théarmaí an údaraithe, gníomhaíochtaí iascaireachta a chur i gcrích i limistéar Comhaontaithe an CGIM;

(b) nach n-eiseofar aon údarú iascaireachta do shoithí a rinne iascaireacht neamhdhleathach, neamhrialáilte agus neamhthuairiscithe (‘iascaireacht NNN’) roimhe sin i limistéar Comhaontaithe an CGIM nó in áiteanna eile, mura ndéanann na húinéirí nua fianaise dhoiciméadach leordhóthanach a sholáthar, nach bhfuil leas dlíthiúil, tairbheach nó airgeadais ag na hiarúinéirí ná ag na hiaroibreoirí a thuilleadh sna soithí sin agus nach bhfuil aon smacht acu orthu agus nach mbíonn aon pháirt ná baint ag na soithí sin le hiascaireacht NNN;

(c) a mhéid is féidir, go gcuirtear toirmeasc, lena reachtaíocht náisiúnta, ar úinéirí agus ar oibreoirí soithigh a bhfuil bratach an Bhallstáit ábhartha ar foluain acu agus atá ar áireamh sa liosta dá dtagraítear i mír, páirt a ghlacadh nó baint a bheith acu le gníomhaíochtaí iascaireachta arna ndéanamh ag soithí nach bhfuil ar an gclár CGIM i limistéar Chomhaontaithe an CGIM;

(d) a mhéid is féidir, go gceanglaítear, lena reachtaíocht náisiúnta, gur náisiúnaigh de chuid an Bhallstáit nó eintitis dhlíthiúla laistigh den Bhallstát is stát na brataí iad úinéirí soithí a bhfuil bratach an Bhallstáit ábhartha ar foluain acu agus atá ar an liosta dá dtagraítear i mír;

(e) go gcomhlíonfaidh a soithí gach beart ábhartha an CGIM um chaomhnú agus um bhainistiú.

7. Glacfaidh Ballstáit na bearta is gá chun cosc a chur ar shoithí ar mó ná 15 méadar a bhfad foriomlán agus nach bhfuil ar chlár an CGIM, aon iasc nó sliogiasc a ghabháil i limistéar an Chomhaontaithe CGIM ná aon iasc nó sliogiasc a gabhadh ann a choimeád ar bord, a thrasloingsiú nó a thabhairt i dtír.

8. Maidir le haon fhaisnéis lena dtaispeánfaí go bhfuil cúiseanna láidre amhrais ann go bhfuil soithí, ar mó ná 15 méadar a bhfad foriomlán agus nach bhfuil ar chlár an CGIM, ag iascaireacht éisc nó sliogéisc nó go bhfuil siad á dtrasloingsiú i limistéar an Chomhaontaithe CGIM, cuirfidh Ballstáit in iúl í don Choimisiún í gan mhoill.

CAIBIDIL II

Bearta stát an chalafoirt

Airteagal 18

Raon Feidhme

Beidh feidhm ag an gCaibidil seo maidir le soithí iascaireachta tríú tíortha.

Airteagal 19

Réamhfhógra

De mhaolú ar Airteagal 6(1) de Rialachán (CE) Uimh. 1005/2008, is é 72 uair ar a laghad roimh an t-am a meastar a bhainfear an calafort amach a bheidh sa tréimhse chun réamhfhógra a thabhairt.

Airteagal 20

Cigireachtaí calafoirt

1. D'ainneoin Airteagal 9(1) de Rialachán (CE) Uimh. 1005/2008, déanfaidh Ballstáit cigireachtaí ina gcalafoirt ainmnithe ar 15 % ar a laghad d'oibríochtaí tagtha i dtír agus trasloingsithe gach bliain.

2. D'ainneoin Airteagal 9(2) de Rialachán (CE) Uimh. 1005/2008, déanfar cigireacht i ngach cás ar shoithí iascaireachta a thagann isteach i gcalafort de chuid Ballstáit gan réamhúdarú.

Airteagal 21

An nós imeachta cigireachta

De bhreis ar na ceanglais dá bhforáiltear in Airteagal 10 de Rialachán (CE) Uimh. 1005/2008, comhlíonfar leis na cigireachtaí calafoirt na ceanglais a leagtar amach in Iarscríbhinn II a ghabhann leis an Rialachán seo.

Airteagal 22

Cead a dhiúltú maidir le calafoirt a úsáid

1. Ní cheadóidh Ballstáit do shoitheach tríú tír a gcuid calafort a úsáid chun táirgí iascaigh a gabhadh i limistéar an Chomhaontaithe CGIM a thabhairt i dtír, a thrasloingsiú nó a phróiseáil agus diúltóidh siad rochtain a thabhairt dó ar sheirbhísí calafoirt, lena n-áirítear, inter alia, seirbhísí athbhreoslaithe agus athsholáthair, más rud é:

(a) nach gcomhlíonann an soitheach riachtanais an Rialacháin seo;

(b) go bhfuil an soitheach ar áireamh i liosta de shoithí a ghabh d'iascaireacht NNN nó a thug tacaíocht di, agus ar liosta é arna ghlacadh ag eagraíocht réigiúnach bainistithe iascaigh; nó

(c) nach bhfuil údarú bailí ag an soitheach chun gabháil d'iascaireacht nó do ghníomhaíochtaí a bhaineann le hiascaireacht a dhéanamh i limistéar an Chomhaontaithe CGIM.

De mhaolú ar an gcéad fhomhír den mhír seo, ní bheidh cosc ar bith ar Bhallstáit, i gcásanna force majeure nó i gcásanna guaise de réir bhrí Airteagal 18 de Choinbhinsiún na Náisiún Aontaithe maidir le Dlí na Farraige (14), ligean do shoitheach ó thríú tíortha a gcuid calafort a úsáid le haghaidh seirbhísí a mbeadh fíorghá leo chun na staideanna sin a leigheas.

2. Beidh feidhm ag mír 1 de bhreis ar na forálacha maidir le cead úsáidte a dhiúltú do chalafort, dá bhforáiltear le hAirteagal 4(2) agus le hAirteagal 37(5) agus (6) de Rialachán (CE) Uimh. 1005/2008.

3. I gcás ina ndiúltóidh Ballstát cead úsáidte do shoitheach de chuid tríú tír i dtaca lena chuid calafort i gcomhréir le mír 1 nó mír 2, tabharfaidh sé fógra faoi sin go pras do mháistir an tsoithigh, do Stát na brataí, don Choimisiún agus do Rúnaí Feidhmiúcháin an CGIM faoi ghníomhaíocht den sórt sin.

4. Más rud é nach mbeidh feidhm a thuilleadh ag na forais diúltaithe, a dtagraítear dóibh i mír 1 nó i mír 2, tarraingeoidh an Ballstát Siar a dhiúltú agus tabharfaidh sé fógra, do na seolaithe dá dtagraítear i mír 3, den tarraingt siar sin.

TEIDEAL IV

COMHAR, FAISNÉIS AGUS TUAIRISCIÚ

Airteagal 23

Comhar agus faisnéis

1. Comhoibreoidh an Coimisiún agus Ballstáit le Rúnaí Feidhmiúcháin an CGIM agus déanfaidh siad faisnéis a mhalartú leis freisin, go háirithe:

(a) trí fhaisnéis i mbunachair shonraí ábhartha a iarraidh agus trí fhaisnéis a sholáthar do na bunachair sin;

(b) trí chomhar agus comhoibriú a iarraidh chun cur chun feidhme éifeachtach an Rialacháin seo a chur chun cinn.

2. Áiritheoidh Ballstáit go gceadófar lena gcórais náisiúnta faisnéise is córais faisnéise a bhaineann le hiascaigh faisnéis maidir le cigireachtaí stát an chalafoirt dá dtagraítear i dTeideal III, a mhalartú go leictreonach ar bhealach díreach idir iad féin agus Rúnaí Feidhmiúcháin an CGIM, agus aird chuí á tabhairt ar na ceanglais iomchuí rúndachta.

3. Déanfaidh Ballstáit bearta chun faisnéis a roinnt ar bhealach leictreonach idir gníomhaireachtaí ábhartha náisiúnta agus chun gníomhaíochtaí de ghníomhaireachtaí den sórt sin a chomhordú i gcur chun feidhme na mbeart atá leagtha amach i gCaibidil II de Theideal III.

4. Chun críche an Rialacháin seo, bunóidh Ballstáit liosta de phointí teagmhála agus cuirfear ar aghaidh é gan mhoill chuig an gCoimisiún agus chuig an Rúnaí Feidhmiúcháin agus chuig páirtithe conarthacha an CGIM.

5. Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe do chomhoibriú agus don mhalartú faisnéise. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 25(2).

Airteagal 24

Maitrísí staidrimh a thuairisciú

1. Roimh an 1 Bealtaine de gach bliain, déanfaidh Ballstáit na sonraí i leith Tháscanna 1.1, 1.2, 1.3, 1.4 agus 1.5 de mhaitrís staidrimh an CGIM mar a leagtar amach i Roinn C d'Iarscríbhinn III í, a thíolacadh do Rúnaí Feidhmiúcháin an CGIM.

2. Chun na sonraí dá dtagraítear i mír 1 a thíolacadh, úsáidfidh Ballstáit córas iontrála sonraí an CGIM nó aon chaighdeán agus prótacal iomchuí eile maidir le sonraí a thíolacadh ar caighdeán agus prótacal iad arna leagan síos ag Rúnaí Feidhmiúcháin an CGIM agus atá ar fáil ar láithreán gréasáin an CGIM.

3. Cuirfidh Ballstáit an Coimisiún ar an eolas maidir leis na sonraí arna dtíolacadh ar bhonn an Airteagail seo.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe d'fhormáid agus do tharchur na sonraí dá dtagraítear san Airteagal seo. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 25(2).

TEIDEAL V

FORÁLACHA CRÍOCHNAITHEACHA

Airteagal 25

An nós imeachta coiste

1. Cabhróidh an Coiste um Iascach agus Dobharshaothrú a bunaíodh le hAirteagal 30(1) de Rialachán (CE) Uimh. 2371/2002 leis an gCoimisiún. Is é a bheidh sa Choiste sin Coiste de réir bhrí Rialachán (AE) Uimh. 182/2011.

2. I gcás ina ndéanfar tagairt don mhír seo, beidh feidhm ag mír 5 de Rialachán (AE) Uimh 182/2011.

Airteagal 26

Cumhachtaí a tharmligean

Sa mhéid is gá, chun leasuithe a thiocfaidh chun bheith éigeantach don Aontas a chur chun feidhme i ndlí Aontais ar leasuithe iad ar bhearta de chuid an CGIM agus ar bearta iad atá curtha chun feidhme i ndlí an Aontais cheana, tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 27, chun forálacha an Rialacháin seo a leasú i ndáil leis an méid seo a leanas:

(a) faisnéis a sholáthar faoi Airteagal 15(4) do Rúnaí Feidhmiúcháin an CGIM;

(b) liosta na soithí údaraithe a tharchur chuig Rúnaí Feidhmiúcháin an CGIM faoi Airteagal 17;

(c) na bearta stát an chalafoirt a leagtar amach in Airteagal 18 go hAirteagal 22;

(d) an comhar, an fhaisnéis agus an tuairisciú a leagtar amach in Airteagal 23 agus in Airteagal 24;

(e) tábla, léarscáil agus comhordanáidí geografacha Fho-Limistéir Gheografacha an CGIM (‘FLGanna’) mar a leagtar amach in Iarscríbhinn I iad;

(f) nósanna imeachta cigireachta stát an chalafoirt maidir le soithí, a leagtar amach in Iarscríbhinn II; agus

(g) na maitrisí staitistiúla an CGIM mar atá leagtha amach in Iarscríbhinn III.

Airteagal 27

An tarmligean a fheidhmiú

1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

2. An chumhacht chun gníomhartha tarmligthe a ghlacadh dá dtagraítear in Airteagal 26, tabharfar don Choimisiún í ar feadh tréimhse trí bliana ó… (15). Tráth nach déanaí ná sé mhí roimh dheireadh na tréimhse trí bliana, déanfaidh an Coimisiún tuarascáil maidir le tarmligean na cumhachta. Leathnófar tarmligean na cumhachta ar dhóigh thostach le haghaidh tréimhsí a bheidh ar chomhfhad, mura gcuirfidh Parlaimint na hEorpa nó an Chomhairle i gcoinne an leathnaithe sin tráth nach déanaí ná trí mhí roimh dheireadh gach tréimhse.

3. Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 26 a chúlghairm tráth ar bith. Le cinneadh cúlghairm a dhéanamh, cuirfear deireadh le tarmligean na gcumhachtaí a shonraítear sa chinneadh sin. Gabhfaidh éifeacht leis ón lá tar éis fhoilsiú an chinnidh in Iris Oifigiúil an Aontais Eorpaigh nó ag dáta níos déanaí a shonrófar ann. Ní dhéanfaidh sé difear do bhailíocht na ngníomhartha arna dtarmligean atá i bhfeidhm cheana.

4. A luaithe a ghlactar gníomh arna tharmligean, cuirfidh an Coimisiún fógra chuig Parlaimint na hEorpa agus go comhuaineach chuig an gComhairle.

5. Maidir le gníomh tarmligthe a ghlacfar de bhun Airteagal 26, ní thiocfaidh sé i bhfeidhm ach amháin sa chás nach mbeidh aon agóid curtha in iúl ag Parlaimint na hEorpa nó ag an gComhairle laistigh de thréimse dhá mhí ón bhfógra faoin ngníomh sin a bheith tugtha do Pharlaimint na hEorpa agus don Chomhairle nó más rud é, roimh dhul in éag don tréimhse sin, go mbeidh sé curtha in iúl don Choimisiún ag Parlaimint na hEorpa agus ag an gComhairle araon nach ndéanfaidh siad agóid. Ar thionscnamh ó Pharlaimint na hEorpa nó ón gComhairle déanfar an tréimhse sin a shíneadh dhá mhí.

Airteagal 28

Leasuithe ar Rialachán (CE) Uimh. 1967/2006

Leasaítear leis seo Rialachán (CE) Uimh. 1967/2006 leis seo mar a leanas:

(1) in Airteagal 4, scriostar mír 3;

(2) in Airteagal 9, cuirtear an méid seo a leanas in ionad mhír 3: ‘3. Maidir le heangacha arna dtarraingt, seachas iad siúd dá dtagraítear i mír 4, is iad seo a leanas na toisí mogaill is lú a bheidh acu: (a) mogalra cearnógach 40 mm i dtóin na heangaí, nó (b) arna iarraidh sin go cuí-mhínithe d'úinéir na loinge, mogalra muileatach 50mm a bhfuil roghnaíocht aitheanta ó thaobh méide de aige arb ionann í nó arb airde í ná roghnaíocht na n-eangach dá dtagraítear faoi phointe (a). Ní bheidh soithí iascaireachta údaraithe ach chun cineál amháin den dá chineál mogalra sin a úsáid agus a choimeád ar bord. Faoi 30 Meitheamh 2012 cuirfidh an Coimisiún tuarascáil maidir le cur chun feidhme na míre seo faoi bhráid Pharlaimint na hEorpa agus na Comhairle, agus beartóidh sé, i gcás inarb iomchuí, na leasuithe feiliúnacha, ar bhonn na tuarascála sin agus freisin ar bhonn na faisnéise arna soláthar ag na Ballstáit roimh 31 Nollaig 2011’.

(3) scriostar Airteagal 24;

(4) in Airteagal 27, scriostar mír 1 agus mír 4.

Airteagal 29

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh i/sa, Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 354, 28.12.2010, lch. 71.

(2) Seasamh ó Pharlaimint na hEorpa an 8 Márta 2011 (nár foilsíodh fós san Iris Oifigiúil) agus Seasamh ón gComhairle ar an gcéad léamh an 20 Deireadh Fómhair 2011.

(3) IO L 190, 4.7.1998, lch. 34.

(4) IO L 409, 30.12.2006, lch. 11, de réir an cheartúcháin a cuireadh ina ionad (IO L 36, 8.2.2007, lch. 6).

(5) IO L 286, 29.10.2008, lch. 1.

(6) IO L 55, 28.2.2011, lch. 13.

(7) IO L 358, 31.12.2002, lch. 59.

(8) IO L 5, 9.1.2004, lch. 25.

(9) IO: Cuir isteach, le do thoil, an dáta: 20 lá oibre tar éis theacht i bhfeidhm an Rialacháin seo.

(10) IO L 343, 22.12.2009, lch. 1.

(11) IO: Cuir isteach an dáta le do thoil: 20 lá oibre tar éis theacht i bhfeidhm an Rialacháin seo.

(12) IO L 60, 5.3.2008, lch. 1.

(13) IO: Cuir isteach, le do thoil, an dáta: 20 lá oibre tar éis theacht i bhfeidhm an Rialacháin seo.

(14) IO L 179, 23.6.1998, lch. 3.

(15) IO: Cuir isteach dáta theacht i bhfeidhm an Rialacháin seo.

IARSCRÍBHINN I (A) Tábla de FLGanna an CGIM FO-LIMISTÉAR EBT RANNA STAIDRIMH AN EBT FLGanna IARTHARACH 1.1 BAILÉARACH 1 Muir Alboran Thuaidh 2 Oileán Alboran 3 Muir Alboran Theas 4 An Ailgéir 5 na hOileáin Bhailéaracha 6 Tuaisceart na Spáinne 11.1 an tSairdín (thiar) 1.2 MURASCAILL AN LEOIN 7 Murascaill an Leoin 1.3 AN tSAIRDÍN 8 Oileán na Corsaice 9 an Mhuir Liogúrach agus Muir Thoirian Thuaidh 10 Muir Thoirian Theas 11.2 an tSairdín (thoir) 12 Tuaisceart na Túinéise AN FO-LIMISTÉAR LÁIR 2.1 AIDRIADACH 17 Aidriadach Thuaidh 18 Muir Aidriad Theas (cuid de) 2.2 IÓNACH 13 Murascaill Hammamet 14 Murascaill Gabes 15 Oileán Mhálta 16 ó Dheas ón tSicil 18 Muir Aidriad Theas (cuid de) 19 an Mhuir Iónach Thiar 20 an Mhuir Iónach Thoir 21 An Mhuir Iónach Theas OIRTHEARACH 3.1 AEIGÉACH 22 an Mhuir Aeigéach 23 Oileán na Créite 3.2 LEIVEANTACH 24 An Leiveaint Thuaidh 25 Oileán na Cipire 26 an Leiveaint Theas 27 an Leiveaint AN MHUIR DHUBH 4.1 MARMARA 28 Muir Marmara 4.2 AN MHUIR DHUBH 29 An Mhuir Dhubh 4.3 MUIR MHEOID 30 Muir Mheoid (B) Tábla Fho-limistéir Gheografacha an CGIM (FLGanna) (CGIM, 2009) (C) Comhordanáidí geografacha d'Fho-limistéir Gheografacha an CGIM (FLGanna) (CGIM, 2009) FLG-anna TEORAINNEACHA 1 Líne an chósta 36° Thuaidh 5° 36′ Siar 36° Thuaidh 3° 20′ Siar 36° 05′ Thuaidh 3° 20′ Siar 36° 05′ Thuaidh 2° 40′ Siar 36° Thuaidh 2° 40′ Siar 36° Thuaidh 1° 30′ Siar 36° 30′ Thuaidh 1° 30′ Siar 36° 30′ Thuaidh 1° Siar 37° 36′ Thuaidh 1° Siar 2 36° 05′ Thuaidh 3° 20′ Siar 36° 05′ Thuaidh 2° 40′ Siar 35° 45′ Thuaidh 3° 20′ Siar 35° 45′ Thuaidh 2° 40′ Siar 3 Líne an chósta 36° Thuaidh 5° 36′ Siar 35° 49′ Thuaidh 5° 36′ Siar 36° Thuaidh 3° 20′ Siar 35° 45′ Thuaidh 3° 20′ Siar 35° 45′ Thuaidh 2° 40′ Siar 36° Thuaidh 2° 40′ Siar 36° Thuaidh 1° 13′ Siar Teorainn Mharacó-na hAilgéire 4 Líne an chósta 36° Thuaidh 2° 13′ Siar 36° Thuaidh 1° 30′ Siar 36° 30′ Thuaidh 1° 30′ Siar 36° 30′ Thuaidh 1° Siar 37° Thuaidh 1° Siar 37° Thuaidh 0° 30′ Soir 38° Thuaidh 0° 30′ Soir 38° Thuaidh 8° 35′ Soir teorainn na hAilgéire-na Túinéise teorainn Mharacó-na hAilgéire 5 38° Thuaidh 0° 30′ Soir 39° 30′ Thuaidh 0° 30′ Soir 39° 30′ Thuaidh 1° 30′ Siar 40° Thuaidh 1° 30′ Soir 40° Thuaidh 2° Soir 40° 30′ Thuaidh 2° Soir 40° 30′ Thuaidh 6° Soir 38° Thuaidh 6° Soir 6 Líne an chósta 37° 36′ Thuaidh 1° Siar 37° Thuaidh 1° Siar 37° Thuaidh 0° 30′ Soir 39° 30′ Thuaidh 0° 30′ Soir 39° 30′ Thuaidh 1° 30′ Siar 40° Thuaidh 1° 30′ Soir 40° Thuaidh 2° Soir 40° 30′ Thuaidh 2° Soir 40° 30′ Thuaidh 6° Soir 41° 47′ Thuaidh 6° Soir 42° 26′ Thuaidh 3° 09′ Soir 7 Líne an chósta 42° 26′ Thuaidh 3° 09′ Soir 41° 20′ Thuaidh 8° Soir teorainn na Fraince-na hIodáile 8 43° 15′ Thuaidh 7° 38′ Soir 43° 15′ Thuaidh 9° 45′ Soir 41° 18′ Thuaidh 9° 45′ Soir 41° 20′ Thuaidh 8° Soir 41° 18′ Thuaidh 8° Soir 9 Líne an chósta teorainn na Fraince-na hIodáile 43° 15′ Thuaidh 7° 38′ Soir 43° 15′ Thuaidh 9° 45′ Soir 41° 18′ Thuaidh 9° 45′ Soir 41° 18′ Thuaidh 13° Soir 10 Líne an chósta (lena n-áirítear an tSicil Thuaidh) 41° 18′ Thuaidh 13° Soir 41° 18′ Thuaidh 11° Soir 38° Thuaidh 11° Soir 38° Thuaidh 12° 30′ Soir 11 41° 47′ Thuaidh 6° Soir 41° 18′ Thuaidh 6° Soir 41° 18′ Thuaidh 11° Soir 38° 30′ Thuaidh 11° Soir 38° 30′ Thuaidh 8° 30′ Soir 38° Thuaidh 8° 30′ Soir 38° Thuaidh 6° Soir 12 Líne an chósta Teorainn na hAilgéire-na Túinéise 38° Thuaidh 8° 30′ Soir 38° 30′ Thuaidh 8° 30′ Soir 38° 30′ Thuaidh 11° Soir 38° Thuaidh 11° Soir 37° Thuaidh 12° Soir 37° Thuaidh 11° 04′ Soir 13 Líne an chósta 37° Thuaidh 11° 04′ Soir 37° Thuaidh 12° Soir 35° Thuaidh 13° 30′ Soir 35° Thuaidh 11° Soir 14 Líne an chósta 35° Thuaidh 11° Soir 35° Thuaidh 15° 18′ Soir teorainn na Túinéise-na Libia 15 36° 30′ Thuaidh 13° 30′ Soir 35° Thuaidh 13° 30′ Soir 35° Thuaidh 15° 18′ Soir 36° 30′ Thuaidh 15° 18′ Soir 16 Líne an chósta 38° Thuaidh 12° 30′ Soir 38° Thuaidh 11° Soir 37° Thuaidh 12° Soir 35° Thuaidh 13° 30′ Soir 36° 30′ Thuaidh 13° 30′ Soir 36° 30′ Thuaidh 15° 18′ Soir 37° Thuaidh 15° 18′ Soir 17 Líne an chósta 41° 55′ Thuaidh 15° 08′ Soir teorainn na Cróite-Mhontainéagró 18 Líne an chósta (an dá thaobh) 41° 55′ Thuaidh 15° 08′ Soir 40° 04′ Thuaidh 18° 29′ Soir teorainn na Cróite-Mhontainéagró teorainn na hAlbáine-na Gréige 19 Líne an chósta (lena n-áirítear an tSicil Thoir) 40° 04′ Thuaidh 18° 29′ Soir 37° Thuaidh 15° 18′ Soir 35° Thuaidh 15° 18′ Soir 35° Thuaidh 19° 10′ Soir 39° 58′ Thuaidh 19° 10′ Soir 20 Líne an chósta teorainn na hAlbáine-na Gréige 39° 58′ Thuaidh 19° 10′ Soir 35° Thuaidh 19° 10′ Soir 35° Thuaidh 23° Soir 36° 30′ Thuaidh 23° Soir 21 Líne an chósta teorainn na Túinéise-na Libia 35° Thuaidh 15° 18′ Soir 35° Thuaidh 23° Soir 34° Thuaidh 23° Soir 34° Thuaidh 25° 09′ Soir teorainn na hÉigipte-na Libia 22 Líne an chósta 36° 30′ Thuaidh 23° Soir 36° Thuaidh 23° Soir 36° Thuaidh 26° 30′ Soir 34° Thuaidh 26° 30′ Soir 34° Thuaidh 29° Soir 36° 43′ Thuaidh 29° Soir 23 36° Thuaidh 23° Soir 36° Thuaidh 26° 30′ Soir 34° Thuaidh 26° 30′ Soir 34° Thuaidh 23° Soir 24 Líne an chósta 36° 43′ Thuaidh 29° Soir 34° Thuaidh 29° Soir 34° Thuaidh 32° Soir 35° 47′ Thuaidh 32° Soir 35° 47′ Thuaidh 35° Soir teorainn na Tuirce-na Siria 25 35° 47′ Thuaidh 32° Soir 34° Thuaidh 32° Soir 34° Thuaidh 35° Soir 35° 47′ Thuaidh 35° Soir 26 Líne an chósta Líne an chósta 34° Thuaidh 25° 09′ Soir 34° Thuaidh 34° 13′ Soir teorainn na hÉigipte-Stráice Gaza 27 Líne an chósta teorainn na hÉigipte-Stráice Gaza 34° Thuaidh 34° 13′ Soir 34° Thuaidh 35° Soir 35° 47′ Thuaidh 35° Soir teorainn na Tuirce-na Siria 28 29 30

IARSCRÍBHINN II Nósanna imeachta cigireachta stát an chalafoirt maidir le soithí (1) Soithí a shainaithint Déanfaidh an cigire(na cigirí) calafoirt an méid seo a leanas: a) fíoróidh sé gur doiciméid bhailí iad na doiciméid oifigiúla ar bord, tríd an teagmháil iomchuí a dhéanamh, más gá, leis an mBratstát nó trí thaifid idirnáisiúnta na soithí; b) nuair is gá, socróidh siad go ndéanfar aistriú oifigiúil ar na doiciméid; c) áiritheoidh sé go bhfuil ainm agus bratach an tsoithigh ceart, mar aon le haon uimhir aitheantais agus marcanna a bheadh ar an taobh amuigh den soitheach (agus uimhir aitheantais loinge na hEagraíochta Muirí Idirnáisiúnta (‘IMO’), más ar fáil di) agus go bhfuil an comhartha aitheantais idirnáisiúnta raidió ceart; d) scrúdóidh sé, a mhéid is féidir, ar athraíodh ainm agus/nó bratach an tsoithigh agus, i gcás inar athraíodh, nótálfaidh sé an t-ainm(na hainmneacha) agus an bhratach(na bratacha) a bhí aige roimhe; e) nótálfaidh sé an calafort clárúcháin, ainm agus seoladh an úinéara (agus an oibreora agus an úinéara thairbhigh murab ionann iad agus an t-úinéir), ainm agus seoladh an ghníomhaire agus mháistir an tsoithigh, lena n-áirítear an comhartha aitheantais uathúil don chomhlacht agus don úinéir cláraithe más ar fáil dóibh; agus f) nótálfaidh sé ainm(ainmneacha) agus seoladh(seoltaí) úinéara(úinéirí) a bhí ann roimhe sin, dá mba ann dóibh, i rith na gcúig mbliana roimhe sin. (2) Údaruithe Fíoróidh na cigirí calafoirt go bhfuil an t-údarú (na húdaruithe) chun iascaireachta nó chun éisc nó táirgí iascaireachta a iompar ar aon dul leis an bhfaisnéis a fuarthas faoi phointe 1 agus scrúdóidh siad tréimhse na n-údaruithe agus an fheidhm atá acu maidir le limistéir, speicis agus trealamh iascaireachta. (3) Doiciméid eile Déanfaidh na cigirí calafoirt athbhreithniú ar na doiciméid ábhartha uile, lena n-áirítear doiciméid i bhformáid leictreonach. Leis na doiciméid ábhartha, d'fhéadfaí go n-áireofaí logleabhair, go háirithe an logleabhar iascaireachta, mar aon le liosta an chriú, pleananna stuála agus líníochtaí de na boilg éisc nó cur síos scríofa orthu. Féadfar cigireacht a dhéanamh ar na boilg nó na limistéir sin d'fhonn a fhíorú an gcomhfhreagraíonn a méid agus a ndéanamh do na líníochtaí nó do na tuairiscí sin agus d'fhonn a fhíorú go ndéantar an stuáil de réir na bpleananna stuála. I gcás inarb iomchuí, áireofar leis na doiciméid seo freisin doiciméid ghabhála nó doiciméid trádála arna n-eisiúint ag aon eagraíocht réigiúnach um bainistiú iascach. (4) Trealamh iascaireachta a) Fíoróidh na cigirí calafoirt gur i gcomhréir le coinníollacha na n-údaruithe é an trealamh iascaireachta atá ar bord. Féadfar an trealamh a scrúdú freisin d'fhonn a áirithiú go mbeidh gnéithe amhail, inter alia, méid(méideanna) an mhogaill (agus aon fheistí a d'fhéadfadh a bheith ann), fad na n-eangacha agus méid na nduán i gcomhréir leis na rialacháin atá infheidhme agus go mbeidh marcanna aitheantais an trealaimh ar aon dul leis na marcanna atá údaraithe don soitheach. b) Féadfaidh an cigire(na cigirí) calafoirt an soitheach a chuardach freisin chun aon trealamh iascaireachta a bheadh stuáilte as radharc a aimsiú nó trealamh iascaireachta a bheadh neamhdhleathach ar aon bhealach eile. (5) Éisc agus táirgí iascaireachta a) Scrúdóidh na cigirí calafoirt, a mhéid is féidir, ar tógadh na héisc agus na táirgí iascaireachta atá ar bord i gcomhréir leis na coinníollacha atá leagtha amach ssna húdaruithe infheidhme. Agus é sin á dhéanamh aige, scrúdóidh na cigirí calafoirt an logleabhar iascaireachta agus na tuarascálacha a cuireadh isteach, lena n-áirítear na tuarascálacha a tarchuireadh trí chóras faireacháin soithí (VFS), de réir mar is iomchuí. b) D'fhonn na cainníochtaí agus na speicis atá ar bord a dhearbhú, féadfaidh na cigirí calafoirt na héisc a scrúdú sa bholg nó le linn don ghabháil a bheith á cur i dtír. Agus é sin á dhéanamh aige, féadfaidh na cigirí calafoirt cartáin ina ndearnadh na héisc a phacáil roimh ré a oscailt agus na héisc nó na cartáin a bhogadh d'fhonn sláine na mbolg éisc a fhionnadh. c) Agus an soitheach á dhíluchtú, féadfaidh na cigirí calafoirt a fhíorú na speicis agus na cainníochtaí atá á gcur i dtír. Féadfar na nithe a leanas a áireamh leis an bhfíorú sin: cineál an táirge, beomheáchan (agus na cainníochtaí á ndearbhú ón logleabhar) agus an fachtóir coinbhéartachta a úsáidtear chun meáchan próiseáilte a ríomh le hais beomheáchain. Féadfaidh an cigire(na cigirí) calafoirt aon chainníochtaí a bheadh á gcoimeád ar bord a scrúdú freisin. d) Féadfaidh an cigire(na cigirí) athbhreithniú a dhéanamh ar chainníocht agus ar mhianach na gabhála go léir a bheidh ar bord, lena n-áirítear trína sampláil. (6) Fíorú ar iascaireacht NNN Tá feidhm ag Airteagal 11 de Rialachán 1005/2008. (7) Tuarascáil Déanfaidh an cigire tuarascáil scríofa a ullmhú agus a shíniú ar chríochnú na cigireachta dó agus tabharfar cóip di do mháistir an tsoithigh. (8) Torthaí na gcigireachtaí stát an chalafoirt Áireofar ar a laghad an fhaisnéis a leanas, le torthaí na cigireachta stát an chalafoirt: 1. Tagairtí cigireachta — an t-údarás cigireachta (ainm an údaráis chigireachta nó an chomhlachta mhalartaigh arna ainmniú ag an údarás); — Ainm an chigire; — Dáta agus am na cigireachta; — Calafort na cigireachta (áit ina ndéantar an chigireacht ar an soitheach); agus — Dáta (dáta a thugtar an tuarascáil chun críche). 2. Soithí a shainaithint — Ainm an tsoithigh; — Cineál soithigh; — Cineál trealaimh; — Uimhir aitheantais ar an taobh amuigh (uimhir thaoibh an tsoithigh) agus uimhir an IMO (más ann di) nó uimhir eile de réir mar is iomchuí; — Comhartha Aitheantais Idirnáisiúnta Raidió; — Uimhir Aitheantais na Seirbhíse Muirí Soghluaiste (MMS I)), más ann di; — Bratstát (Stát ina bhfuil an soitheach cláraithe); — Ainm(ainmneacha) agus bratach(bratacha) a bhí aige roimhe seo, más ann dóibh; — Calafort baile (calafort clárúcháin an tsoithigh) agus calafoirt bhaile a bhí aige roimhe seo; — Úinéir an tsoithigh (ainm, seoladh, teagmhálaí); — Úinéar tairbheach an tsoithigh murab ionann é agus úinéir an tsoithigh (ainm, seoladh, teagmhálaí); — Oibreoir an tsoithigh atá freagrach as úsáid an tsoithigh murab ionann é agus úinéir an tsoithigh (ainm, seoladh, teagmhálaí); — Gníomhaire an tsoithigh (ainm, seoladh, teagmhálaí); — Ainm(ainmneacha) agus seoladh(seoltaí) úinéara(úinéirí) a bhí ann roimhe, más ann dóibh; — Ainm, náisiúntacht agus cáilíochtaí muirí an mháistir agus an mháistir iascaireachta; agus — Liostaí an chriú. 3. Údarú iascaireachta (ceadúnais/ceadaithe) — Údarú (údaruithe) na soithí chun iascaireachta nó chun éisc agus táirgí éisc a iompar; — Stát(Stáit) a d'eisigh an t-údarú(na húdaruithe); — Téarmaí an údaraithe(na n-údaruithe), lena n-áirítear limistéir agus tréimhse; — Eagraíocht réigiúnach ábhartha um bainistiú iascach; — Limistéir, raon feidhme agus tréimhse an údaraithe(na n-údaruithe); — Sonraí an leithdháilte atá údaraithe - cuóta, iarracht iascaireachta nó eile; — Na speicis, an fho-ghabháil agus an trealamh iascaireachta atá údaraithe; agus — Taifid agus doiciméid an trasloingsithe (más infheidhme). 4. Faisnéis faoin turas iascaireachta — Dáta, am, crios agus áit inar cuireadh tús leis an turas iascaireachta reatha; — Limistéir ar tugadh cuairt orthu (dul isteach agus dul amach ó limistéir éagsúla); — Gníomhaíochtaí trasloingsithe ar muir (dáta, speicis, áit, cainníocht na n-éisc a trasloingsíodh) — An calafort deireanach ar tugadh cuairt air; — An dáta agus an t-am nuair a cuireadh críoch leis an turas iascaireachta reatha; agus — An chéad chalafort cuarda eile atá beartaithe, mar is iomchuí. 5. Toradh chigireacht na gabhála — Tús agus deireadh an díluchtaithe (amanna agus dáta); — Speicis éisc; — Cineál táirge; — Beomheáchan (cainníochtaí arna ndearbhú ón logleabhar); — Fachtóir ábhartha coinbhéartachta; — Meáchan próiseáilte (cainníochtaí a cuireadh i dtír de réir speiceas agus cuir i lathair); — Beomheáchan coibhéiseach (cainníochtaí a cuireadh i dtír i mbeomheáchan coibhéiseach, mar ‘Meáchan an táirge iolraithe faoin bhfachtóir coinbhéartachta’); — Ceann scríbe beartaithe na dtáirgí éisc agus iascaireachta a ndearnadh cigireacht orthu; agus. — Cainníocht agus speicis éisc a coinníodh ar bord, más ann dóibh. 6. Torthaí na cigireachta ar threalamh. — Sonraí na gcineálacha trealaimh. 7. Conclúidí — Conclúidí na cigireachta, lena n-áirítear sainaithint na sáruithe a mheastar a bheith déanta agus tagairt do na rialacha ábhartha agus na bearta ábhartha. Beidh an fhianaise sin i gceangal leis an tuarascáil chigireachta.

IARSCRÍBHINN III (A) Deighilt an Chabhlaigh CGIM/CCE Grúpaí < 6 mhéadar 6-12 mhéadar 12-24 mhéadar Níos mó ná 24 mhéadar 1. Soithigh mhionscála ilchineálacha gan inneall A 2. Soithigh mhionscála ilchineálacha a bhfuil inneall acu B C 3. Trálaeir D E F 4. Báid pheas-saighneoireachta G H 5. Soithigh spiléir I 6. Trálaeir Pheiligeacha J 7. Báid tuinnín-saighneoireachta K 8. Dreidirí L 9. Soithigh ilchineálacha M Tuairiscí ar na deighleoga A Soithigh mhionscála ilchineálacha gan inneall- Na soithigh uile ar 12 mhéadar nó níos lú a bhfad foriomlán (LOA) gan inneall (gaoth nó tiomáint). B Soithigh mhionscála ilchineálacha atá níos lú ná 6m a bhfuil inneall acu- Na soithigh uile ar lú ná 6 mhéadar a bhfad foriomlán (LOA) a bhfuil inneall acu. C Soithigh mhionscála ilchineálacha atá idir 6 mhéadar agus 12 mhéadar a bhfuil inneall acu- Na soithigh uile ar idir 6 mhéadar agus 12 mhéadar a bhfad foriomlán (LOA) a bhfuil inneall acu, a úsáideann trealamh difriúil i gcaitheamh na bliana gan aon cheann áirithe a úsáid níos mó ná a chéile nó a úsáideann trealamh nach meastar a bheith san aicme seo. D Trálaeir atá níos lú ná 12m- Na soithigh uile ar lú ná 12 mhéadar a bhfad foriomlán (LOA) a leithdháileann níos mó ná 50 faoin gcéad dá n-iarracht d'oibriú le trál grinnill. E Trálaeir atá idir 12m agus 24 m- Na soithigh uile ar idir 12 mhéadar agus 24 mhéadar a bhfad foriomlán (LOA) a leithdháileann níos mó ná 50 faoin gcéad dá n-iarracht d'oibriú le trál grinnill. F Trálaeir atá níos faide ná 24 m- Na soithigh uile ar mó ná 24 mhéadar a bhfad foriomlán (LOA) a leithdháileann níos mó ná 50 faoin gcéad dá n-iarracht d'oibriú le trál grinnill. G Báid pheas-saighneoireachta atá idir 6m agus 12 m- Na soithigh uile ar idir 6 mhéadar agus 12 mhéadar a bhfad foriomlán (LOA) a leithdháileann níos mó ná 50 faoin gcéad dá n-iarracht d'oibriú le peaslíon saighne. H Báid Pheas-saighneoireachta atá níos faide ná 12 m- Na soithigh uile ar mó ná 12m a bhfad foriomlán (LOA), a leithdháileann níos mó ná 50 faoin gcéad dá n-iarracht d'oibriú le peaslíon saighne, ach amháin iad siúd a úsáideann saighne tuinnín ag aon am den bhliain. I Soithigh spiléir atá níos faide ná 6 m- Na soithigh uile ar mó ná 6 m a bhfad foriomlán (LOA) a leithdháileann níos mó ná 50 faoin gcéad dá n-iarracht d'oibriú le spiléar. J Trálaeir Pheiligeacha atá níos faide ná 6 m- Na soithigh uile ar mó ná 6 mhéadar a bhfad foriomlán (LOA), a leithdháileann níos mó ná 50 faoin gcéad dá n-iarracht d'oibriú le trál peiligeach. K Báid Tuinnín-Saighneoireachta- Na soithigh uile a oibríonn le Saighne Tuinnín ar feadh aon achair ama i rith na bliana. L Dreidirí atá níos faide ná 6 m- Na soithigh uile ar mó ná 6 mhéadar a bhfad (LOA), a leithdháileann níos mó ná 50 faoin gcéad dá n-iarracht d'oibriú le dreidire. M Soithigh ilchineálacha atá níos faide ná 12 m- Na soithigh uile ar mó ná 12 mhéadar a bhfad foriomlán (LOA), a úsáideann trealamh difriúla i gcaitheamh na bliana gan aon cheann áirithe a úsáid níos mó ná a chéile nó soithigh a úsáideann trealamh nach meastar a bheith san aicme seo. Nóta: Tá na cealla go léir ar oscailt chun faisnéis a bhailiú. Meastar nach dócha go mbeidh líon suntasach i gceist sna ceallaí a fágadh bán sa tábla thuas. Mar sin féin, más gá, tá sé inmholta an fhaisnéis i ‘gcill bhán’ a chomhcheangal leis an ‘gcill liath’ is iomchuí atá taobh léi. B) Tábla maidir le tomhas na hiarrachta ainmniúla iascaireachta Trealamh Líon agus diminsean Acmhainneacht Gníomhaíocht Iarracht Ainmniúil (1) Dreidire (le haghaidh moileasc) Béal oscailte, leithead an bhéil Olltonnáiste Achar iascaireachta Dromchla grinnill dreideáilte (2) Trál (lena n-áirítear dreidirí le haghaidh leathóg) Cineál tráil (peiligeach, grinnill) Olltonnáiste agus/nó Olltonnáiste Cláraithe Cumhacht innill Méid an mhogaill Méid an lín (leithead an bhéil) Luas Olltonnáiste Achar Iascaireachta Olltonnáiste*laethanta Olltonnáíste*uaireanta KW*laethanta Peaslíon saighne Fad agus titim an lín Olltonnáiste Cumhacht solais Líon na mbád beag Olltonnáiste Fad agus titim an lín Am cuardaigh Socrú Olltonnáiste * Socruithe iascaireachta Fad an lín * socruithe iascaireachta Líonta Cineál lín (e.g.. traimil, eangacha geolbhaí, etc. Fad lín (arna úsáid i rialacháin) Olltonnáiste Dromchla lín Méid an mhogaill Fad agus titim an lín Achar iascaireachta Fad an lín * laethanta Dromchla* laethanta Spiléir Líon duán Olltonnáiste Líon spiléar Tréithe na nduán Baoite Líon na nduán Líon na n-aonad spiléir Achar iascaireachta Líon na nduán * uaireanta Líon duán * laethanta Líon na n-aonad spiléir * laethanta/uaireanta Gaistí Olltonnáiste Líon gaistí Achar iascaireachta Líon gaistí * laethanta Peaslíon saighne/FADanna Líon FADanna Líon FADanna Líon turas Líon FADanna * Líon turas (C) Tasc 1 ó CGIM- Aonaid Oibríochtúla (1) Ba cheart go dtagrófaí le tomhas na n-iarrachtaí nach n-áirítear gníomhaíocht ama leo d'achar ama (i.e. in aghaidh na bliana). (2) Ba cheart go ndéanfaí tagairt do limistéar ar leith (agus an dromchla á léiriú) chun déine na hiascaireachta a mheas (iarracht/km2) agus chun an iarracht a ghaolú leis na pobail atá á saothrú